
R A P O R T

asupra propunerii legislative privind tichetele de vacanţă
1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind tichetele de vacanţă, trimisă cu adresa nr.P.l.X 212 din 14 aprilie 2004.

La întocmirea prezentului raport, Comisia a avut în vedere avizele Consiliului Legislativ, Consiliului Economic şi Social, punctul de vedere al Guvernului şi avizele primite de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi.
Propunerea legislativă are ca obiect de reglementare acordarea tichetelor de vacanţă salariaţilor încadraţi prin încheierea unui contract individual de muncă în societăţile comerciale, regiile autonome, sectorul bugetar sau în unităţi cooperatiste, în limita prevederilor bugetului de stat sau, după caz, ale bugetelor locale pentru unităţile din sectorul bugetar şi în limita bugetelor de venituri şi cheltuielile pentru celelalte categorii de angajaţi.
Comisia propune Plenului respingerea iniţiativei legislative din următoarele considerente:
a) în urma unui calcul efectuat pentru 100.000 de salariaţi, în condiţiile indicatorilor macroeconomici pentru anul 2005, s-a ajuns la concluzia potrivit căreia contribuţia salariatului prin vărsăminte lunare pe o perioadă de minimum 4 luni şi maximum 11 luni, detemină o influenţă negativă asupra impozitului pe venit de 136 miliarde lei.

b) influenţa din contribuţia angajatorului pentru tichetele de vacanţă, care nu poate fi mai mare de 4 ori decât contribuţia lunară a salariatului, iar suma totală a vărsămintelor lunare la sfârşitul perioadei de contribuţie care nu poate fi mai mare de 50% din salariul anual minim pe economie, determină o influenţă negativă asupra impozitului pe profit de 273 miliarde lei.

c) prin Legea nr.511/2004 – Legea bugetului de stat pe anul 2005, la articolul 8 alineatul (7) se prevede în mod expres că aplicarea prevederilor din actele normative în vigoare referitoare al primele de vacanţă (tichetele de vacanţă fiind o înlocuire a acestora), se suspendă până la data de 31 decembrie 2005.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii au participat, în conformitate cu prevederile art.51 şi 52 din Regulamentul Camerei Deputaţilor:

- din partea Guvernului: d-l Bogdan Olteanu – Secretar de Stat, ministru pentru Relaţia cu Parlamentul, d-l Mihai Şeitan – Secretar de Stat, Ministerul Muncii, Solidarităţii Sociale şi Familiei, Preşedintele Casei Naţionale de Pensii şi alte drepturi de Asigurări Sociale.

4. La lucrările comisiei au fost prezenţi 19 deputaţi, din totalul de 19 membri ai comisiei.

Raportul comisiei a fost adoptat cu majoritate din voturile celor prezenţi.

5. Propunerea legislativă a fost respinsă de Senat în şedinţa din 5 aprilie 2004.
6. Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională.


În urma dezbaterilor în şedinţa din 15 martie 2005, Comisia propune respingerea iniţiativei legislative cu 9 voturi pentru, 7 voturi împotrivă şi o abţinere.

